Virallinen lehti nro C 341 , 29/11/1999 s. 0069



KIRJALLINEN KYSYMYS E-0216/99 esittäjä(t): Alexandros Alavanos (GUE/NGL) komissiolle (12. helmikuuta 1999) Aihe: Jätteiden sijoittaminen Thriasion tasangolle - direktiivien 91/156 ja 75/442 rikkominen Thriasion tasangon alue, jolla asuu 5 % Ateenan alueen väestöstä, on valittu ministeripäätöksellä kaikkien Ateenan alueen kiinteiden talousjätteiden (3 500 tonnia päivässä) sijoituspaikaksi, saman alueen kaikkien saastuttavien sairaalajätteiden polttopaikaksi (30 tonnia päivässä), kaupungin kaikkien jätevesien biologisen alkupuhdistuksen tuottaman lietteen (150 tonnia päivässä) sekä - ilman että erityisiin suojelutoimiin tai myrkyllisten jätteiden neutralisointitoimiin olisi ryhdytty - myrkyllisten teollisuusjätteiden (150 tonnia päivässä) sijoituspaikaksi. Tällä päätöksellä, jonka on syytä huomata olevan vastoin Länsi-Attikan lääninneuvoston kyseisten jätteiden määriä ja luokkia koskevaa kantaa, rikotaan kiinteiden jätteiden sijoittamista koskevia direktiivejä 91/156(1) ja 75/442(2), sillä sijoituspaikan valinnassa ei ole käytetty aluesuunnitteluun ja ympäristönäkökohtiin liittyviä arviointiperusteita, ja samanaikaisesti olisi arvioitava ainakin kahta sijoituspaikkaa. Lisäksi rikotaan direktiivejä 84/360(3) ja 85/337(4), sillä sijoituspaikkavalinnalle ei ole saatu ennakkohyväksyntää eikä ympäristövaikutuksia koskevaa tutkimusta tehty. Komissiolta kysytään: Mihin toimiin se aikoo ryhtyä, jotta yhteisön lainsäädäntöä sovellettaisiin oikein ja täysipainoisesti, varsinkin kun kyseessä on Thriasion tasangon kaltainen alue, jonka ympäristö on erityisen raskaasti kuormitettu? Komission jäsenen Ritt Bjerregaardinkomission puolesta antama vastaus (31. maaliskuuta 1999) Komission käytössä olevien tietojen mukaan Thriassion tasankoalueella on Kreikan viranomaisten toimesta täytäntöönpanovaiheessa kaksi hanketta, joiden tarkoituksena on parantaa Attikan jätehuoltoa. Kyseiset hankkeet ovat Ano-Liossian uusi kaatopaikka ja sairaalajätteiden polttolaitos. Euroopan aluekehitysrahasto (EAKR) osallistuu kyseisten hankkeiden rahoitukseen osana useasta rahastosta rahoitettavaa Attikan toimenpideohjelmaa sekä useasta eri rahastosta rahoitettavaa ympäristöalan toimenpideohjelmaa. Kreikan toimittamien tietojen mukaan hankkeiden ympäristövaikutukset on arvioitu niiden säädösten mukaisesti, joilla tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY, teollisuuslaitosten aiheuttaman ilman pilaantumisen estämisestä 28. kesäkuuta 1984 annettu neuvoston direktiivi 84/360/ETY ja jätteistä 15. heinäkuuta 1975 annettu neuvoston direktiivi 75/442/ETY on saatettu osaksi Kreikan kansallista lainsäädäntöä. Sen sijaan viimeksi mainitun direktiivin muuttamisesta 18. maaliskuuta 1991 annettua neuvoston direktiiviä 91/156/ETY ei tässä yhteydessä sovelleta. Samojen tietojen mukaan edellä mainitut laitoksiin ei toimiteta vaarallisia jätteitä. Sen sijaan jätevesien puhdistuslaitosten tuottaman lietteen toimittaminen kaatopaikalle on ympäristölainsäädännön mukaista. Lisäksi koheesiorahastosta rahoitetaan hankkeita Schistosin ja Ano Liossian kaatopaikkojen uudelleen käyttöönottamiseksi osana Attikan jätehuollon modernisointia. Attikan jätehuoltosuunnitelman, jonka Kreikan viranomaiset ovat esitelleet komissiolle, mukaan viranomaiset suunnittelevat muita hankkeita (muun muassa uusia kaatopaikkoja), jotka on tarkoitus toteuttaa myös muualla Attikassa heti, kun hallinnolliset ja juridiset menettelyt on saatu päätökseen. (1) EYVL L 78, 26.3.1991, s. 32. (2) EYVL L 194, 25.7.1975, s. 39. (3) EYVL L 188, 16.7.1984, s. 20. (4) EYVL L 175, 5.7.1985, s. 40.